Stena Recycling (Suomi)

Stena Recycling Oy kuuluu Stena Metall -konserniin. Stena Recycling on kierrätysalan yritys, joka hoitaa yritysten kierrätys- ja jätehuoltopalveluita. Stena Recycling toimii yli 20 toimipisteessä eri puolilla Suomea. Yritys vastaanottaa metalliromua, elektroniikkaromua ja romuautoja toimipisteissään.
Historia
Encore Ympäristöpalvelut Oy yhdistyi Stena Recyclingiin 31. elokuuta 2024. Encore Ympäristöpalvelut (aiemmin Paperinkeräys Oy) oli vuonna 1943 perustettu kierrätys- ja jätehuolto, kuormalava- ja tietoturvapalveluita tarjoava yritys. Se myös keräsi paperia ja toimitti sen raaka-aineeksi. Encore Ympäristöpalvelut myi keräyspaperin lisäksi muitakin uusioraaka-aineita ja tuotteita raaka-aineeksi, energiaksi tai uudelleen käytettäväksi.

Encore Ympäristöpalvelut Oy hoiti paperin talteenottoa koko Suomessa. Encore Ympäristöpalvelut Oy sopi kuntien tai kunnallisten liikelaitosten kanssa keräyspisteiden paikoista ja käytti paikallisia alihankkijoita keräyspisteiden tyhjennyksiin ja paperin kuljetuksiin. Yritys myös neuvoi ja opasti kuluttajia.

Encore Ympäristöpalvelut Oy oli suomalaisten metsäteollisuusyritysten vuonna 1943 perustama yritys. Nykyisin Encore Ympäristöpalvelut on osa Stena Recyclingia. Lokakuussa 2022 Encore Ympäristöpalvelut siirtyi yrityskaupassa Stenan Recyclingin omistukseen.

 Toiminnan alku Suomessa 
Alun perin paperin kerääminen aloitettiin paperin raaka-aineen niukkuuden tähden. Saksassa oli kova paperipula 1920-30-luvuilla, ja silloin liikemies Ruben Liebkind alkoi toimittaa keräyspaperia Suomesta Saksaan. Kun paperista maksettiin kerääjille palkkioita, alkoivat aatteelliset yhdistykset saada rahaa keräämällä paperia.

Sotavuosina ja toisen maailmansodan jälkeen teollisuus kärsi kovasta raaka-ainepulasta, ja keräyspaperin ohella kerättiin myös kangasta, kumia, metallia yms. Suomessa metsäyhtiöt perustivat v. 1943 Jätekeskus Oy:n, josta tuli sittemmin Paperinkeräys Oy. Vuodesta 2019 yritys on toiminut nimellä Encore Ympäristöpalvelut Oy. Yrityskaupan jälkeen yhdistynyt yritys on toiminut Suomessa nimellä Stena Recycling Oy.

Sodan jälkeen kaikesta oli huutava pula, ja niin houkuteltiin myös yksityisiä ihmisiä, jopa koululapsia keräämään paperia erilaisia makeis- ja tavarapalkkioita vastaan. Yksityisten ihmisten keräystoiminta oli innokkainta 1950–1960-luvuilla. 1970-luvulla keräyspalkkiot lopetettiin ja paperinkeräys organisoitiin ammattimaisten keräysliikkeiden kautta.1990-luvulla paperinkeräyksen motiiviksi tulivat myös vihreät arvot. Nyt haluttiin säästää paperia, jotta kaatopaikat eivät täyttyisi ja että maapallon keuhkot eli metsät pysyisivät elinvoimaisina. 1990-luvulla kuluttajilta alettiin aktiivisesti kerätä myös erilaisia pakkauskartonkeja kuten maito- ja mehutölkkejä.Vuonna 1998 huoli luonnonvarojen kestävästä käytöstä sai aikaan valtioneuvoston päätöksen tuottajavastuun toteuttamiseksi. Paperiteollisuus velvoitettiin huolehtimaan paperin talteenotosta ja keräyspaperin hyödyntämisestä. Paperiteollisuus valtuutti Paperinkeräys Oy:n järjestämään keräyksen ja toimittamaan keräyspaperin hyödynnettäväksi.

Kierrätys- ja jätehuoltopalvelut yrityksille
 Lajitteluohjeet ja neuvonta kuluttajille ja yrityksille
 Jäteastiat ja vaihtolavat sekä niiden tyhjennys
 Kauppojen ja kiinteistöjen keräyssäiliöiden tyhjennys ja puhtaanapito
 Teollisuuden jätehuolto
 Painotalojen paperitähteiden ja painovärien keräys ja hyötykäyttö
 Uusioraaka-aineiden myynti paperitehtaille, valimoille ym.
 Keräyspaperin, -kartongin ja -metallin vienti
 Elektroniikan kierrätys
 Auton romutus ja romuautojen kierrätys

Metallin kierrätys

Stena Recycling kerää, käsittelee ja kierrättää romumetallia, alumiinia, kuparia ja terästä. Stena Recycling toimittaa metallinkeräykseen keräysvälineet ja vaihtolavat ja hoitaa kierrätysmetallien noudon. Materiaalien tunnistaminen ja lajittelu auttaa säilyttämään kierrätysmateriaalien arvon. Stena Recycling käsittelee teollisuuden metallijätteitä ja hoitaa teollisuusyritysten jätehuoltoa.  

Stena Recyclingin yksiköihin eri puolella Suomea voi toimittaa metalliromua myös suoraan. Stena Recycling käsittelee metalliromua murskalaitoksessa Porin Tahkoluodossa.

 Elektroniikan kierrätys 
Stena Recycling käsittelee sähkö- ja elektroniikkaromua Porin yksikössä. 

Katso myös
 Kierrätys
 Jätteiden lajittelu

Lähteet

Aiheesta muualla
Encore Ympäristöpalvelut Oy
Marttila, Risto: Paperinmakuista elämääkö? Paperinkeräys oy - historiaa ja tarinoita. Paperinkeräys Oy 2003. .
Paperinkeräys Oy (Pörssitiedon esitys)

Luokka:Kierrätys
Luokka:Suomalaiset jätehuoltoyhtiöt